Blockupy: Protes teen kapitalismeFoto: @Blockupy/Twitter In Griekeland moet gespaar word. Die werkloosheid in Spanje is buite beheer. Die gewone Duitse volk kla oor lae lone en lang werksure. Oral in Europa klink ongelukkige stemme op wat Woensdag duidelik gepráát het tydens die Blockupy-protesoptog in Frankfurt, Duitsland. Die groot protes waardeur 17 000 protesgangers die groot feestelike opening van die nuwe hoofkwartier van die Europäische Zentralbank (EZB) wou onderbreek, het meer as net een rede. Daar word teen die huidige Euro-politiek geprotesteer. Ongeveer 50 groepe het verenig en saamgespan om een groot beweging, die Blockupy-beweging, te vorm. Dit sluit verskeie linkse, sosialistiese en teenkapitalistiese groepe in. Die groepe meen die Amerikaanse kapitalisme wat met die euro op mense afgedruk is, maak van Europese lande net knegte van groot bankiers wat die gewone volk se soewereiniteit steel. Brussel en Frankfurt word as die hoofstede van die onderdrukking uitgewys. Die euro kry tans pak slae vanuit die regse sowel as linkse partye. Die spanning in Europa loop hoog. Die konflik met Rusland, die hope vlugtelinge en die skuldlas van Griekeland laat spore. Blockupy word as voorbode gesien vir wat nog vir Europa voorlê.